by Mitch Kalp · Published 20/05/2009 · Updated 28/09/2014
Jesus en gebed – Fanie Rudolph
Wat het Jesus te sê gehad oor gebed? Watter praktiese riglyne kan ons vanuit die lewe van Jesus uit die Bybel kry oor gebed? Hoe kan ons gebed sinvol, en Bybels, inrig?
Jesus oor gebed:
Jesus het vir sy dissipels 'n modelgebed gegee (Matteus. 6:9-13). Volgens Lukas het sy dissipels hiervoor gevra nadat hulle Jesus self gesien bid het (Lukas 11:1). In hierdie pragtige gebed kry ons die geleentheid om God aan te roep en te loof (Matteus 6:9), onsself onder sy beheer te stel terwyl ons erken dat Hy oor alles gesag het (Matteus 6:10), ons kan ons daaglikse behoeftes voor sy voete kom neerlê (Matteus 6:11), ons kan ons berou en belydenis oor sonde aan Hom doen (Matteus 6:12) en bid dat Hy ons bewaar daarteen om weer terug te val, dit is, sy beskerming oor ons lewe (Matteus 6:13). Verder het Jesus sy dissipels daarop gewys dat gebed nie 'n spogsessie is nie (Matteus 6:5-8). God word nie beïndruk deur ons taalgebruik nie, maar deur ons opregtheid. Hy word ook nie beïndruk deur ons goeie gebedstaal of -houding of ons vrymoedigheid om voor ander mense te bid nie (Lukas 18:9-13). Gebed is binnekamertyd (Matteus 6:6). Dit is tyd tussen my en God, die detail waarvan niemand hoef te weet nie. God weet, en Hy ken my gesindheid (Matteus 6:6b). Dit is wat die verskil maak.
Jesus het ook by 'n hele paar geleenthede dit duidelik gemaak dat ons mag (en moet) bid sonder ophou (Matteus 7:7-12; Lukas 11:5-13; 18:8). Ander gebedsriglyne wat Jesus gee, is:
Ons moet bid vir ons vyande, in plaas van om hulle dood te wens (Matteus 5:44; Markus 11:25). Soos Jesus vir sy vyande aan die kruis gebid het, moet ons bid vir ons vyande (Lukas 23:34). So vertoon ons onsself anders as die wêreld.
Wanneer ons gelowig bid, sal die Vader ook ons gebed verhoor (Matteus 21:22; Markus 11:22-24). Dit lyk dalk of minder gelowige (ongelowige) gebede nie verhoor sal word nie. Tog weet ons die man aan die kruis se (twyfelende) gebed is met groot sekerheid deur Jesus beantwoord (Lukas 23:42-43).
Ons gebede moet nie selfsugtig wees nie, maar gerig wees op die verheerliking van die Naam van God (Johannes 14:13-14). Ons kan nie net ons gerief-lysie voor die voete van God lê en dan antwoorde verwag nie. Gelowig bid gaan oor sake van die geloof en verlossing.
Dit is ook belangrik dat gelowiges die eindtyd biddend ingaan. Dit is slegs deur die krag van God (waarvoor gebid moet word) dat gelowiges die swaar tye sal kan hanteer (Lukas 21:36).
Jesus en gebed:
Die evangelies beskryf talle geleenthede waar Jesus self besig is om te bid. Ons lees meestal dat Jesus Homself afgesonder het in gebed (Matteus 14:23; Markus 1:35; 6:46; Lukas 5:16). Hierdie geleenthede bevestig dat stil tye in die binnekamer vir Jesus baie belangrik was. Dit is ook insiggewend dat hierdie stil tye telkens kom na 'n baie besige dag, asof Jesus weet sy energie is getap en Hy het die Vader se krag nodig. Jesus bevestig ook hiermee hoe belangrik dit vir Hom is om sy taak op aarde in noue kontak met sy Vader aan te pak. Met die verheerliking op die berg het Jesus vir Petrus en Johannes en Jakobus saamgeneem die berg op om alleen te gaan bid (Lukas 9:28vv).
Jesus het egter ook in die openbaar gebid. Trouens, in Matteus 11:25-26 praat Hy in gebed met sy Vader terwyl Hy eintlik besig is om sy dissipels te leer. Hierdie openbare gebede van Jesus was vol lof vir God, vir Wie Hy is en vir wat Hy gedoen het. Die bekendste "openbare gebed" van Jesus is wanneer Hy hardop vir sy dissipels bid in Johannes 17. Met hierdie pragtige gebed (bekend as die hoëpriesterlike gebed) dra Jesus sy dissipels en hulle toekoms in die Hand van God oor. Hy bid vir hulle werk, hulle behoeftes, die bekeerlinge wat sou volg, en dat elkeen in sy heerlikheid mag deel. Hierdie gebed begin ook met 'n lofprysing wat God se grootheid en almagtige beskikking besing (Johannes 17:1-5).
Aangrypend is Jesus se gebede aan die kruis. Hy het self die voorbeeld gestel deur self sy vyande te vergeef (Lukas 23:34). En dan was daar die pynlike gebed van Godverlatenheid wat Hy uitgeroep het (Matteus 27:46). Daarmee het Hy die Godverlatenheid van menige gelowige deur die eeue verwoord.
Ons sien dat gebed 'n integrale deel van Jesus se lewe was. Hy het hierdie kontak met sy Vader gekoester en gereeld opgesoek. Hy het ook moeite gedoen om sy dissipels te leer waaroor gebed gaan. Deur sy voorbeeld moet hulle (en ons) dieselfde passie vir gebed ontwikkel